BAFS: ยอดขายเพิ่มตามการท่องเที่ยว-ขนส่งกำไร Q4/58 โดดเด่น ปี 59 โตก้าวกระโดด
บริษัท บริการเชื้อเพลิงการบินกรุงเทพ จำกัด (มหาชน)
17 ก.พ. 2559

บล.เคทีบี (ประเทศไทย) ระบุในบทวิเคราะห์ (17 ก.พ.) แนะนำหุ้นบริษัท บริการเชื้อเพลิงการบินกรุงเทพ จำกัด (มหาชน) หรือ BAFS (ราคาปิด 29.50 บาท ราคาเหมาะสม 35.00 บาท) คาดกำไรสุทธิไตรมาส 4/58 จะเติบโตอย่างโดดเด่นจากปีก่อนที่ระดับ 231 ล้านบาท ลดลง 13.7% จากไตรมาสก่อน และลดลง 50.2% จากไตรมาสเดียวกันในปีก่อน เนื่องจากปริมาณยอดขายที่คาดว่าจะเติบโตกว่า 11% จากปีก่อน ตามภาคการท่องเที่ยวและขนส่งทางเครื่องบินของไทยที่มีการเติบโตของจำนวนเที่ยวบินกว่า 20% ส่งผลให้กำไรขั้นต้นปรับตัวสูงขึ้น เนื่องจากต้นทุนส่วนใหญ่เป็นต้นทุนคงที่
แม้ว่าไตรมาสนี้จะมีค่าใช้จ่ายในการบริหารสูงเป็นพิเศษตามฤดูกาล แต่ด้วยฐานกำไรขั้นต้นที่สูงขึ้นจะทำให้กำไรสุทธิในไตรมาส 4/58 เติบโตอย่างต่อเนื่อง ช่วยหนุนกำไรสุทธิทั้งปี 2558 มีการเติบโตค่อนข้างโดดเด่นในทุกๆไตรมาส ส่งผลให้กำไรทั้งปี 2558 อยู่ที่ 1,021 ล้านบาท เพิ่มขึ้น 34.8% จากปีก่อน โดยคาดเงินปันผลครึ่งหลังปี 58 ที่ 0.95 บาทต่อหุ้น คิดเป็น dividend yield 3.2%
กำไรปี 2559 คาดว่ามีแนวโน้มเติบโตอย่างก้าวกระโดด โดยปริมาณขายน้ำมันในเดือน ม.ค. ที่ผ่านมามีการเติบโตที่สูงราว 7.3% จากที่ตั้งเป้าไว้เพียง 5.5% สร้างแนวโน้มการขยายตัวของกำไรขั้นต้นและกำไรสุทธิในปีนี้อย่างต่อเนื่อง โดย BAFS ได้ประกาศขายหุ้นบริษัท ขนส่งน้ำมันทางท่อ จำกัด (FPT) บางส่วนให้กับ BA และ PTG (ขายออก 16.55% เหลือสัดส่วนการถือ 75%) ซึ่งจะทำให้ BAFS บันทึกกำไรหลักหักภาษีเข้ามาในไตรมาส 1/59 ได้ราว 380 ล้านบาท
ขณะที่บริษัทจะนำเงินไปใช้ลงทุนในโครงการขนส่งน้ำมันทางท่อส่วนเพิ่มเส้นเหนือของ FPT ในปีนี้ที่มีมูลค่าเงินลงทุนกว่า 8 พันล้านบาท ซึ่งโครงการดังกล่าวจะยังไม่กระทบต่อกำไรของ BAFS จนกว่าจะ COD ในช่วงครึ่งปีหลังของปี 61